[{"text_idx": "#000000", "text": "Sitsiilia 2015. Teine pa\u0308ev. Neljapa\u0308ev."}, {"text_idx": "#000001", "text": "Sain o\u0308o\u0308sel Budgeti Eesti esindusele kirjutatud kirjale kohe hommikul ka vastuse.\nNad soovisid saada rendilepingu koopiat. Minult!\nSaatsin fotod ja ja\u0308in ootama tagasisidet.\nNa\u0308dala jooksul, mil olin saatnud veel mitu kirja meeldetuletusega, et soovin endiselt teada saada antud rendilepingu staatust, sain lo\u0303puks vastuse, et nad paluvad Sitsiilia esindusel saata endale minu lisateenuste arve, mille alusel teostavad mulle tagasimakse. Arve pidi esitatama alles peale seda, kui auto on tagasi viidud ning Eesti esindusse pidavat see jo\u0303udma mitte hiljem, kui mai kuu lo\u0303puks. Miks ei ole vo\u0303imalik seda makset a\u0308ra ja\u0308tta ja neil ise omavahel asjad a\u0308ra klaarida, ja\u0308a\u0308bki minule arusaamatuks.\nAga loodetavasti ko\u0303ik laabub. Ja\u0308a\u0308b vaid loota.\nKui ei laabu, siis po\u0308o\u0308rdun tarbijakaitsesse."}, {"text_idx": "#000003", "text": "Hommikuso\u0308o\u0308k hotellis oli rikkalik ja maitsev ning sisaldas erinevalt paljudest teistest hotellidest ka mitmesuguseid munaroogi ja soolasemaid toiduvalikuid.\nLoomulikult oli ka palju magusaid saiakesi, mida kohalikud tundusidki eelistavat.\nBasseinid olid ahvatlevad ja veetemperatuur talutav, aga ujuma ikkagi ei la\u0308inud.\nSelgus, et GoPro kaamera, mis sai kodus silmini ta\u0308is laetud ning mida ma polnud Sitsiilias veel sekunditki kasutanud, oli mingi nipiga ikkagi tu\u0308hjaks saanud.\nKodus salvestusi vaadates selgus ka po\u0303hjus \u2013 ilmselt oli mul ka\u0308si kotis la\u0308inud kaamera salvestuse nupu vastu, misto\u0303ttu on mul nu\u0308u\u0308d olemas pooleteisetunnine dokumentaalfilm mustast koti sisemusest."}, {"text_idx": "#000004", "text": "So\u0303idame mo\u0308o\u0308da kiirteed Alcamost Trapanisse.\nSelgub, et saare selles osas kiirteemaksu ei korjata.\nOskame arvata, et see tuleneb sellest, et siin pole selliseid pikki tunneleid, mis asuvad saare po\u0303hjaosas.\nTeel teeme sissepo\u0303ike kohalikku Lidl\u2019isse, kus soetame vett ja maasikaid.\nParkimisplatsil torkab silma Sitsiilia autode sarnane muster.\nSuurem osa autodest on itaalia pa\u0308ritolu : Fiat\u2019id, Lancia\u2019d vo\u0303i Alfa Romeo\u2019d.\nJa enamik neist on selgelt tarbeesemed, millel on va\u0308ga palju mo\u0303lke ja kriime, millesse kohalikud tunduvad suhtuvat ta\u0308iesti rahulikult."}, {"text_idx": "#000005", "text": "Iga liikleja (sealhulhas jalaka\u0308ija / rattur) on potentsiaalne enesetapja, kes ei malda sekunditki ko\u0303rvalteel / ko\u0303nniteel oodata vaid viskub igal vo\u0303imalusel peatee autodevoolu.\nPeateel liikumine aga ei anna mingit eeso\u0303igust. Kui kohalik vennike ikka tahab, siis ta so\u0303idab sulle ko\u0303rvalteelt ette.\nSamuti on sitsiillase jaoks ta\u0308iesti normaalne ja\u0308tta oma auto keset ta\u0308navat, kiiret liiklusvoolu seisma ja hakata mo\u0303ne tuttavaga juttu ajama. U\u0308leja\u0308a\u0308nud liiklejad lihtsalt peavad ootama vo\u0303i siis tegema omakorda mingeid surmaso\u0303lmi vastassuunas.\nKohalik jalaka\u0308ija hu\u0308ppab so\u0303iduteele millal iganes tuju tuleb. Samas meile, turistidele, ei anna autod jalaka\u0308iana ka mitte siis teed, kui seista vo\u0308o\u0308trajal keset so\u0303iduteed. Peale lo\u0303putut kannatamist sa lihtsalt hingad su\u0308gavalt sisse, pigistad silmad kinni ja astud edasi, lootes, et ehk ikka pa\u0308ris u\u0308le ei so\u0303ideta.\nFoorid on vist ainsad reeglid, mis kehtivad.\nHiljem sain aru, et liiklusma\u0308rkide asemel vaadatakse siin pigem teisele juhile otsa. Kui sa na\u0308itad va\u0308lja va\u0308hegi ko\u0303hklust ja otsustamatust, ja\u0308tad eesso\u0303itva autoga suurema pikivahe kui pool meetrit, siis sinust so\u0303idetakse lihtsalt u\u0308le."}, {"text_idx": "#000006", "text": "Keegi eriti inglise keelt ei tonka, ka mitte turismiinfopunktis.\nOtsime Trapanis tasuta parkimiskohta, mille lo\u0303puks leiame otsingute alustamise kohast \u2013 Piazza Vittorio Emanuele II.\nKu\u0308sin kinnitust kohalikult bussijuhilt, kes loodetavasti sai minu ku\u0308simusest ikka aru ning noogutab intensiivselt minu ku\u0308simusele \u201cFree parking?\u201d\nJuba kaugelt eemalt la\u0308heneb vilistades ja ho\u0303isates kohalik o\u0303lirull, kes ku\u0308sib mo\u0303ned eurod, lubades selle eest meie autol silma peal hoida.\nLeiame, et lihtsam on maksta need paar eurot kui va\u0308riseda o\u0308o\u0308pa\u0308ev hirmus, et mida see vennike vo\u0303ib raha mitteandmisel autoga ko\u0303ik ette vo\u0303tta."}, {"text_idx": "#000007", "text": "Ostame piletid Siremar\u2019i liinide tiiburlaevale, et so\u0303ita Egadi saarte suurimale saarele \u2013 Favignanale (ta\u0308hendab algselt kreeka keeles \u201ckitse saart\u201d).\nLiblikakujulise saare suurus u. 20 km2 (s.o. vo\u0303rreldav Kihnu saarega, mis on u. 17 km2).\nTeel Favignanale teeb laev vahepeatuse Levanzo saarel, mis koosnebki vaid sadamast ja ku\u0308last ning millel puuduvad teed."}, {"text_idx": "#000008", "text": "Juba enne Favignanale jo\u0303udmist oleme kokku leppinud, et rendime saarel rolleri.\nKohe sadamas asuvas rollerilaenutuses ku\u0308sitakse 30\u20ac o\u0308o\u0308pa\u0308evase rendi eest.\nVo\u0303tame mo\u0303tlemisaja ning liigume edasi.\nPisut kaugemalt leiame ja\u0308rgmise laenutuse.\nRendiputka to\u0308o\u0308jaotus na\u0308eb ette, et kaks nooremat meest seisavad ta\u0308naval ja tegelevad aktiivse sisseviskamisega ning sees vo\u0303tab vastu vana ja kavala na\u0308oga ristiisa, kes teeb pakkumise, millest on raske loobuda.\nKauplen esmase hinna 25\u20ac pealt 20.-le eurole.\nRhodose vigadest o\u0303ppinuna valime 80 cm3 asemel 125 cm3 mootoriga isendi."}, {"text_idx": "#000009", "text": "Viime asjad sealsamas sadama la\u0308heduses asuvasse neljata\u0308rni hotelli Tempo Di Mare.\nMeie soetasime jaanuaris o\u0308o\u0308bimise kahele koos hommikuso\u0308o\u0308giga 39\u20ac eest.\nVaatasin huvi pa\u0308rast, kui palju maksab nu\u0308u\u0308d u\u0308ks o\u0308o\u0308 kohapeal, kui me sooviksime ja\u0308a\u0308da na\u0308iteks o\u0308o\u0308pa\u0308eva vo\u0303rra kauemaks.\nVastuvo\u0303tus ra\u0308a\u0308gitakse va\u0308ga heas inglise keeles ning va\u0308ga viisakast teenindusest on tunda klassivahet.\nLobbys on tasuta mahlaautomaat, toas tasuta shampoon, dushshigeel, kehakreem ning ka mingi o\u0303mbluskomplekt!\nKuna meie ka\u0308sipagas ei vo\u0303imaldanud va\u0308ga palju vedelikke kaasa vo\u0303tta, kuluvad kolm esimest reisil marjaks a\u0308ra."}, {"text_idx": "#000010", "text": "Iseenesest pole saarel mingeid erilisi vaatamisva\u0308a\u0308rsusi, kui mitte arvestada ilusaid pinnavorme ja ha\u0308mmastavalt la\u0308bipaistvat ja helesinist vett.\nSuurimaks atraktsiooniks on rolluso\u0303it ning meeldivaim asjaolu on teiste turistide va\u0308hesus.\nTeisi inimesi on na\u0308ha va\u0308ga va\u0308he \u2013 kohati ja\u0308a\u0308b mulje, et oleme saarel ainult kahekesi.\nKokkuvo\u0303ttes u\u0308ks reisi ilusamaid sihtkohti."}, {"text_idx": "#000012", "text": "Peale poole saare la\u0308bimist keerame rollunina sellel o\u0303htul hotelli poole tagasi."}, {"text_idx": "#000013", "text": "Hotellis va\u0308rskendame ennast ning suundume Favignana vanalinna o\u0303htust so\u0308o\u0308ma.\nSo\u0308o\u0308gikohta tuleb pa\u0308ris tu\u0308kk aega valida, sest enamasti on ko\u0303ik va\u0308literrassidega kohad gelateria\u2019d, caffetteria\u2018d vo\u0303i panino\u2019d.\nAga kuna juba hommikuso\u0308o\u0308k koosneb peamiselt magustoitudest, siis eelistame kindlasti midagi soolast.\nVeel u\u0308ks ta\u0308helepanek \u2013 Sitsiilia ristorante ja trattoria menu\u0308u\u0308 ei sisalda peaaegu u\u0308ldse lihatoite. Aga on pungil ko\u0303ikvo\u0303imalikest mere-elukatest.\nValisime Piazza Matrice Favignana platsi servas asuva ristorante Pizza Da Asporto."}, {"text_idx": "#000014", "text": "O\u0303htuso\u0308o\u0308k restoranis \u201cPizza Da Asporto\u201d"}, {"text_idx": "#000015", "text": "Mina tellin busiata frutti di mare, Mari valib kohalikku bistecca di tonno.\nKo\u0303rvale vo\u0303tame mo\u0303lemad klaasi majaveini."}, {"text_idx": "#000016", "text": "Ta\u0308navakohvik annab vo\u0303imaluse kiigata la\u0308hemalt kohalike ka\u0308itumist ja tavasid.\nJa\u0308a\u0308b silma, et sitsiillased tervitavad u\u0308ksteist suudeldes.\nKa mehed mehi (sealhulgas juba ka 10.-aastased poisid) ja naised naisi.\nMa pole pa\u0308ris kindel, kas suudluse intiimsus so\u0303ltub tutvuse vo\u0303i so\u0303pruse la\u0308hedusest, aga panin ta\u0308hele, et meeste suudlus on pigem po\u0303se puudutamine vastu teise mehe po\u0303ske, samas kui mees naisele annab ikka po\u0303semusi."}, {"text_idx": "#000017", "text": "Mitte, et antud restoran poleks meeldinud, aga parem vo\u0303tta see kohast, mis on selleks spetsialiseerunud ning kus sortiment on suurem ja visuaalselt valitav.\nMmmm... on ikka maitsvad ku\u0308ll.\nTegemist on vahvlilaadsesse torusse surutud ricotta kohupiima ja kaneeliga maitsestatud kreemiga ta\u0308idis, kuhu on lisatud s\u030cokolaadi- ja vist veel millegi tu\u0308kikesi.\nU\u0308he cannoli eest ku\u0308sitakse reeglina 2,5...3\u20ac."}, {"text_idx": "#000018", "text": "Kuna itaalia liikluseeskiri lubab so\u0303ita kuni 0,5 promillise joobega, siis ei pea ma veini manustamise pa\u0308rast kuidagi kartma ning to\u0308ristame tasakesi hotelli tudile."}]